**Litera stacojie**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ȋntr-un sertar, cu o scrisoare,

Peniţa timpului azi moare;

Cireşe-n slove stacojii,

Grâu în lumini lumânărií,

Un pardesiu pentru stafii,

În ore reci şi purpurii.

La geamul vechi, o cucuvea

Aşteaptă primul fulg de nea,

Aşa cum eu aştept, tăcut,

Ecoul lumii desfăcut,

Pe care iarba a crescut

În drumul nostru-aproape mut.

Îmi sună-n minte-o mandolină.

Pe coarda-ntinsă, coralină,

Un greiere, în pași de vals,

Se-mpiedică atât de fals...

Lăcustele, din dans în dans,

Reinventează un balans,

Pe care eu mi-l amintesc,

Atunci când totul născocesc;

Dar este totuşi lumea mea

Şi dincolo de o perdea,

Care umbreşte umbra ta,

E-un Univers cu-o piatră grea,

Care-şi scufundă timpul nou

În vechi iubiri fără ecou;

Fereastra mea dă ȋntr-un zid

Cum ochii mei dau ȋntr-un vid,

Privesc în mine şi-i închid,

Apoi sertarul îl deschid...

14 septembrie – 16 noiembrie 2016, Constanţa